ལུང་གཤོང་རྣམས་ཁོད་དོག་པའི་དབང་གིས་ཐོན་སྐྱེད་ཀྱི་བསྐྱེད་ཤིན་ཏུ་ཆུང་།དཔལ་འབྱོར་གྱི་ཡོང་ཁུངས་གཙོ་བོ་གཅིག་ནི་དབྱར་རྩྭ་དགུན་འབུ་རེད།སྤྱི་ཟླ་ལྔ་བའམ་དྲུག་པའི་བར་ཙམ་ལ།ཆུ་ཐང་དང་མེ་ཏོག་ཐང་སོགས་སུ་འབོད་པའི་ས་མཐོ་རི་ལུང་རྣམས་སུ་འབུ་འཐུ་རུ་འགྲོ།རང་རེའི་སྔ་མོའི་འཁྲུངས་རབས་རྟོགས་བརྗོད་རྣམས་སུ།དོན་མཐུན་རྣམས་ཡིད་བཞིན་གྱི་ནོར་བུ་ལེན་དུ་ཆུ་སྲིན་གྱི་མཚོ་དང་སྲིན་མོའི་གླིང་བརྒྱུད་པར་གསུངས་པ་ལྟར།འབུ་འཐུ་རྣམས་ཀྱང་ད་དུས་ན་ཉེན་ཁའི་འཕྲང་བརྒྱུད་དགོས།གང་ལ་ཟེར་ན།མེ་མདའ་ཐོགས་པའི་ཇག་རྐུན་མང་པོ་ཧམ་སྤྱོད་ཀྱི་མཚོ་བརྡོལ་བའི་མོན་ཐང་གི་གྲོང་ཁྱེར་དག་ནས་འབྱོར་ཏེ།བརྡུངས་ཏེ་འཕྲོགས་པ་དང་།བསད་དེ་འཕྲོག་པ།འཇིགས་སྣང་བསྐུལ་ཏེ་འཕྲོག་པ་སོགས།བོད་རིགས་ཉམ་ཆུང་ཚོ་ཨ་ཆད་ཨུ་ཐུག་ལ་གཏོད་གི་ཡོད།དོན་རྐྱེན་ཅི་འདྲ་ཞིག་བྱུང་ཡང་།ཉེན་རྟོག་པ་ནི་གླིང་གཞན་ཞིག་ནས་འོང་གི་ཡོད་པ་བཞིན་དུས་ལྟར་འབྱོར་དཀའ་བས།བྱ་རོག་ཁ་ཤ་ཁྱེར་ནས་འཕུར་ཤུལ་དུ་ཁྱིས་རྒྱུགས་ནས་དྲི་མ་སྣོམ་ཙམ་བྱེད་པ་དང་མཚུངས་ཏེ།ཉེས་ཅན་རྣམས་གར་སོང་ཆ་མེད་དུ་གྱུར་ནས་ཡུན་རིང་འགོར་རྗེས།ཁོང་ཚོ་སླེབས་ཏེ་སྐད་ཆ་ཙག་ཙིག་རེ་ཉན་རྗེས་ཕྱིར་ལོག་འགྲོ།དེར་བརྟེན་རོང་པའི་མོན་པ་ཡང་ཟེར་ཏེ།དོལ་པོ་བས་བལ་པོ་ལ་འབོད་མིང་།རྐུན་ཇག་ཚོས་བྷོཊ་རོང་པས་ཧི་མ་ལ་ཡའི་རི་རྒྱུད་ཀྱི་བོད་རིགས་ལ་འབོད་མིང་གཅིག་དང་ཁྱི་གཅིག་བསད་པ་འདྲ་འདྲ་ཞེས་སྨྲས་པའི་གཏམ་ཡང་གོ་རྒྱུ་འདུགལྷག་པར་འབུ་ཡི་རིན་གོང་ཇི་ལྟར་འཕེར་བ་དེ་ལྟར་རོང་ཐང་ནས་མོན་པ་འབུ་འཐུ་བའི་གྲོག་ཚང་བརྡོལ་ཏེ།ཡུལ་ས་ཡུལ་མིའི་སྐལ་བ་དེ་ཆ་བགོས་ཡང་བགོས་སུ་འཁྱེར་གི་ཡོད།